“กรุงไทย” เปิดขายพันธบัตรออมทรัพย์ “รุ่นออมอุ่นใจ” ดอกเบี้ยคงที่ 2.70% ต่อปี
ธนาคารกรุงไทย เตรียมขายพันธบัตรออมทรัพย์วอลเล็ต สบม. “รุ่นออมอุ่นใจ” ผ่านแอปฯ เป๋าตัง วงเงิน 10,000 ล้านบาท รับดอกเบี้ยคงที่ 2.70% ต่อปี เริ่มต้นเพียง 100 บาท ระหว่างวันที่ 10-23 พฤษภาคม 2566 นี้
“กรุงไทย” ออกพันธบัตรออมทรัพย์ “รุ่นออมอุ่นใจ” ดอกเบี้ย 2.70% ต่อปี จุดเด่นความเสี่ยงต่ำ
10 พ.ค. 2566

นายรวินทร์ บุญญานุสาสน์ รองกรรมการผู้จัดการใหญ่ สายงานธุรกิจตลาดเงินตลาดทุน ธนาคารกรุงไทย เปิดเผยว่าธนาคารกรุงไทย เตรียมเปิดจำหน่ายพันธบัตรออมทรัพย์วอลเล็ต สบม. “รุ่นออมอุ่นใจ” อายุ 7 ปี วงเงิน 10,000 ล้านบาท อัตราดอกเบี้ยคงที่ 2.70 % ต่อปี บนแอปพลิเคชั่น “เป๋าตัง” ลงทุนขั้นต่ำเพียง 100 บาท แต่ไม่เกิน 20 ล้านบาทต่อคน จ่ายดอกเบี้ยทุก 3 เดือน จําหน่ายให้บุคคลธรรมดา สัญชาติไทยที่มีอายุ 15 ปีขึ้นไป ตั้งแต่วันที่ 10-23 พฤษภาคม 2566
สำหรับพันธบัตรวอลเล็ต สบม. “รุ่นออมอุ่นใจ” เป็นการลงทุนที่ตอบโจทย์เรื่องการออมเงินเพราะความเสี่ยงต่ำและได้รับผลตอบแทนสม่ำเสมอ สามารถโอนกรรมสิทธิ์และ/หรือขายคืนก่อนวันครบกำหนดไถ่ถอนหลังจากถือครองพันธบัตรไม่น้อยกว่า 6 เดือน สามารถขายต่อในตลาดรองผ่านแอปฯ เป๋าตังซึ่งเป็น Thailand Open Digital Platform ที่ทุกคนเข้าถึงได้ง่าย สะดวก ปลอดภัย ตลอด 24 ชั่วโมง รับเงินทันทีไม่มีค่าธรรมเนียม สนับสนุนให้ประชาชนทุกกลุ่ม โดยเฉพาะเยาวชนที่มีอายุ 15 ปีขึ้นไป
โดยเข้าถึงการลงทุนพันธบัตรได้ง่ายอย่างเท่าเทียมผ่านช่องทางดิจิทัล เพื่อสร้างความมั่นคงทางการเงินในอนาคตตอบโจทย์เป้าหมายการพัฒนาอย่างยั่งยืน (SDGs) ในด้านการลดความเหลื่อมล้ำและการแก้ปัญหาโลกร้อนจากการพัฒนาผลิตภัณฑ์การลงทุนในรูปแบบไร้กระดาษ สอดคล้องกับวิสัยทัศน์ “กรุงไทย เคียงข้างไทย สู่ความยั่งยืน”
ขั้นตอนการลงทุนพันธบัตรวอลเล็ต สบม. บนแอปฯเป๋าตัง ดังนี้
 
สําหรับลูกค้าแอปฯ Krungthai NEXT ที่ต้องการปรับวงเงินโอนเข้าวอลเล็ต สบม. เพื่อซื้อพันธบัตรสามารถทํารายการผ่านแอปฯ Krungthai NEXT ได้ทันที ขณะที่ลูกค้าที่มีบัญชีออมทรัพย์ธนาคารกรุงไทยสามารถผูกบัญชีกับวอลเล็ต สบม. ระบบจะตัดยอดเงินบัญชีอัตโนมัติ เพื่อซื้อพันธบัตรโดยไม่ต้องเติมเงินเข้าวอลเล็ต
นอกจากนี้ธนาคารกรุงไทยได้ร่วมจําหน่ายพันธบัตรออมทรัพย์ “รุ่นออมอุ่นใจ” อีก 2 รุ่น ได้แก่ รุ่นอายุ 7 ปี และ รุ่นอายุ 10 ปี วงเงินจำหน่ายรวม 30,000 ล้านบาท เริ่มต้นลงทุนขั้นต่ำ 1,000 บาท จ่ายดอกเบี้ยทุก 3 เดือน เปิดจําหน่ายระหว่างวันที่ 15-17 พฤษภาคม 2566 และระหว่างวันที่ 22-23 พฤษภาคม 2566 โดยรุ่นอายุ 7 ปี วงเงินจำหน่าย 25,000 ล้านบาท เปิดเสนอขายสำหรับประชาชนทั่วไป อัตราดอกเบี้ย 2.70% ต่อปี ผ่านแอปฯ Krungthai NEXT และธนาคารกรุงไทยทุกสาขาทั่วประเทศ
ส่วนวงเงินจำหน่ายอีก 5,000 ล้านบาท เป็นรุ่นอายุ 10 ปี จ่ายดอกเบี้ยทุก 6 เดือน เสนอขายนิติบุคลที่ไม่แสวงหากําไรตามที่ ก.ล.ต. กำหนด จ่ายอัตราดอกเบี้ยคงที่ 2.60% ต่อปี สามารถติดตามรายละเอียดได้ที่ https://krungthai.com/link/1bb-dailynews หรือติดต่อ Krungthai Contact Center โทร. 02-111-1111